Et ældre ægtepar fra Thisted-området forulykkede fredag omkring klokken 11 i deres bil på Vejlerne mellem Fjerritslev og Vesløs. En 73-årig kvinde omkom ved ulykken og hendes jævnaldrende mand er lagt i kunstigt koma på Aalborg Universitetshospital. Ulykken skete lige på kommunegrænsen mellem Jammerbugt og Thisted Kommuner og hovedvej 29 - Bygholmvejlevej var spærret for al trafik. Ægteparret i bilen blev kørt med politieskorte til Aalborg Universitetshospital hvor kvinden blev erklæret død. Den mand der reddede dem begge ud af bilen blev kørt ind til undersøgelse. Han har muligvis fået vand i lungerne. Bilen landede på taget i bassin ved pumpestationen på Vejlerne og ifølge indsatsleder Rasmus Tollak Evaldsen fra Thisted brandvæsen var bilen tildækket af vand, så man kun kunne se bagenden og baghjulene på bilen. Indsatslederen roser den mand der hoppede i det kolde vand. Han fik hurtigt reddet begge personer ud af bilen. Midt- og Vestjyllands Politi vil nu indstille manden til en erkendelighed for sin heltedåd. En bilinspektør er på stedet for at undersøge omstændighederne omkring ulykken.

Referat:
73-årig kvinde omkommet efter ulykke ved Fjerritslev.